ดอลล์อ่อนค่าหนุนราคาทองคำปิดบวก
สัญญาทองคำตลาดนิวยอร์กปิดบวกเมื่อคืนนี้ (24 ธ.ค.) โดยได้แรงหนุนจากการอ่อนค่าของสกุลเงินดอลลาร์สหรัฐ อย่างไรก็ตาม วอลุ่มการซื้อขายในตลาดทองคำมีอยู่เพียงบางเบา เนื่องจากนักลงทุนส่วนใหญ่ปลีกตัวออกนอกตลาดเพื่อฉลองเทศกาลคริสต์มาส 
25 ธ.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 7.6 ดอลลาร์ หรือ 0.71% ปิด (24 ธ.ค.) ที่ 1,075.90 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 9.2 เซนต์ หรือ 0.64% ปิดที่ 14.379 ดอลลาร์/ออนซ์, สัญญาพลาตินัมส่งมอบเดือนม.ค.พุ่งขึ้น 16.1 ดอลลาร์ หรือ 1.85% ปิดที่ 884.20 ดอลลาร์/ออนซ์ และสัญญาพัลลาเดียมส่งมอบเดือนมี.ค.เพิ่มขึ้น 6.05 ดอลลาร์ หรือ 1.1% ปิดที่ 559.25 ดอลลาร์/ออนซ์
สัญญาทองคำได้รับแรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับสกุลเงินหลักๆ เนื่องจากการอ่อนค่าของดอลลาร์ส่งผลให้สัญญาน้ำมันทองคำซึ่งซื้อขายในรูปสกุลเงินดอลลาร์ มีราคาถูกลงและน่าดึงดูดใจสำหรับนักลงทุนที่ถือสกุลเงินอื่น อย่างไรก็ตาม ข้อมูลเศรษฐกิจที่แข็งแกร่งของสหรัฐได้สกัดแรงบวกของสัญญาทองคำซึ่งเป็นสินทรัพย์ที่ปลอดภัยและมักได้รับแรงซื้อเมื่อมีข้อมูลบ่งชี้ถึงความอ่อนแอของเศรษฐกิจ
โดยกระทรวงแรงงานสหรัฐเปิดเผยเมื่อช่วงค่ำวานนี้ว่า จำนวนผู้ขอรับสวัสดิการว่างงานครั้งแรกในสัปดาห์ที่แล้ว ลดลง 5,000 ราย สู่ระดับ 267,000 ราย และต่ำกว่าที่นักวิเคราะห์คาดการณ์ไว้ที่ระดับ 270,000 ราย นับเป็นสัญญาณบ่งชี้ว่าตลาดแรงงานสหรัฐยังคงมีความแข็งแกร่ง นอกจากนี้ ภาวะการซื้อขายยังเป็นไปอย่างซบเซา ขณะที่วอลุ่มการซื้อขายบางเบา เนื่องจากนักลงทุนส่วนใหญ่ปลีกตัวออกนอกตลาดเพื่อฉลองเทศกาลคริสต์มาส
 
*ตลาดทองคำนิวยอร์กจะปิดทำการในวันศุกร์ที่ 25 ธ.ค.นี้ เนื่องในวันคริสต์มาส